**დანართი 1**

**დამტკიცებულია**

**სსიპ - შოთა რუსთაველის ეროვნული სამეცნიერო**

**ფონდის გენერალური დირექტორის**

**2016 წლის 15 იანვრის N06 ბრძანებით**

**2016 წლის საკონფერენციო გრანტების კონკურსის**

**პროგრამა და პირობები**

1. **ზოგადი დებულებები**

* 1. საკონფერენციო გრანტების კონკურსის (შემდგომში - კონკურსი) მიზანია, ხელი შეუწყოს საქართველოში საერთაშორისო და რეგიონული სამეცნიერო კონფერენციების, კონგრესების, ფორუმების, სიმპოზიუმებისა და სემინარების (შემდგომში - კონფერენცია) ჩატარებას, ინფორმაციის გაცვლასა და გამოცდილების გაზიარებას, სამეცნიერო კვლევების განვითარებას, ქართველ მეცნიერთა შრომების პოპულარიზაციას საერთაშორისო ჟურნალებსა და სამეცნიერო კრებულებში, მსოფლიო პროცესებში მეცნიერთა ინტეგრირებას.
  2. კონკურსის სრულ ადმინისტრირებას ახორციელებს საჯარო სამართლის იურიდიული პირი - შოთა რუსთაველის ეროვნული სამეცნიერო ფონდი (შემდგომში – ფონდი).
  3. კონკურსის ფარგლებში დაფინანსდება საგრანტო პროექტები შემდეგი სამეცნიერო მიმართულებებით:

ა) ზუსტი და საბუნებისმეტყველო მეცნიერებები;

ბ) ინჟინერია და ტექნოლოგიები;

გ) სამედიცინო და ჯანმრთელობის მეცნიერებები

დ) აგრარული მეცნიერებები;

ე) სოციალური მეცნიერებები;

ვ) ჰუმანიტარული მეცნიერებები.

ზ) საქართველოს შემსწავლელი მეცნიერებები;

1. **კონკურსის პირობები და მასში მონაწილეობა**

* 1. კონკურსის ფარგლებში დასაფინანსებელი კონფერენციის ჩატარება გათვალისწინებული უნდა იყოს 2016 წლის 10 აპრილიდან 2017 წლის 10 აპრილამდე.
  2. საგრანტო კონკურსში მონაწილეობა და გრანტის მიღება შეუძლიათ:

ა) საქართველოში რეგისტრირებულ საჯარო სამართლის იურიდიულ პირებს და კერძო სამართლის არასამეწარმეო (არაკომერციული) იურიდიულ პირებს;

ბ) საქართველოს მოქალაქეს (მაგისტრი, დოქტორანტი, დოქტორის აკადემიური ხარისხის მქონე ან მათთან გათანაბრებული ხარისხის მქონე პირი, აკადემიური და სამეცნიერო თანამდებობის მქონე პირი).

* 1. პროექტის დასრულების შემდეგ გრანტის სახსრებით შეძენილი ქონება საკუთრებაში რჩება პროექტის წარმდგენ იურიდიულ პირს/პირებს, აგრეთვე ფიზიკურ პირს/პირთა ჯგუფს წინასწარ გაფორმებული ხელშეკრულების მიხედვით.
  2. დადგენილი ვადის დარღვევით წარმოდგენილი განაცხადები საკონკურსოდ არ განიხილება.

1. **დაფინანსება** 
   1. ფონდიდან მოთხოვნილი საკონფერენციო გრანტის თანხა არ უნდა აღემატებოდეს **40 000** ლარს;
   2. გამარჯვებული პროექტის გრანტის მიმღებს ავანსის სახით გადაერიცხება დამტკიცებული ბიუჯეტის ნაწილი (გრანტის მოცულობას გამოკლებული გრანტის მიმღების/კონფერენციის ორგანიზატორთა ან/და დამხმარე პერსონალის შრომის ანაზღაურების 2/3). საბოლოო ანგარიშსწორება მოხდება პირველადი დოკუმენტაციის თანხლებით ფინანსური და პროგრამული ანგარიშების ფონდში წარდგენისა და ფონდის მიერ მათი დადებითად შეფასების შემდეგ.
   3. საკონფერენციო გრანტის ფარგლებში ფინანსდება:

ა) კონფერენციის ორგანიზატორთა ან/და დამხმარე პერსონალის საზღაური (კონფერენციის ორგანიზატორთა ანაზღაურება არ უნდა აღემატებოდეს პროექტის მთლიანი ბიუჯეტის 5%-ს).

ბ) კონფერენციის მონაწილეთა სასტუმროს ხარჯი;

გ) კონფერენციის მონაწილეთა ტრანსპორტირების ხარჯი;

დ) კონფერენციის მონაწილეთა კვების ხარჯი;

ე) კონფერენციის მოსაწყობად საჭირო აპარატურის შესყიდვის ან/და დაქირავების ხარჯი;

ვ) კონფერენციის ჩატარებისათვის საჭირო დარბაზის დაქირავების ხარჯები;

ზ) კონფერენციის მასალების დაბეჭდვა;

თ) სხვა საქონელი და მომსახურება (საკანცელარიო და სხვ.).

* 1. თანადაფინანსების სახით კონფერენციის ხარჯებზე შეიძლება მიმართულ იქნას:

ა) კონკურსში მონაწილე პირის საკუთარი სახსრები;

ბ) დონორის/სპონსორის მიერ გამოყოფილი დაფინანსება;

1. **საკონკურსო განაცხადის წარდგენა**

1. კონკურსში მონაწილეობისათვის პროექტის ხელმძღვანელმა არაუგვიანეს **2016 წლის 2 მარტის 16:00**

**საათამდე** უნდა გამოაგზავნოს პროექტის სრული პაკეტი ელექტრონული ფოსტით შემდეგ მისამართზე: cg@rustaveli.org.ge .

2. კონკურსში მონაწილეობისათვის გრანტის მაძიებელმა უნდა წარმოადგინოს:

ა) იურიდიულმა პირებმა:

ა.) საპროექტო წინადადება, გეგმა -გრაფიკი და რეზიუმე ინგლისურ ენაზე (PDF ფაილის სახით);

ა.ბ) პროექტის ბიუჯეტი (Excel ფაილი);

ა.გ) სამართლებრივი სტატუსის დამადასტურებელი დოკუმენტაცია (PDF ფაილის სახით );

ა.დ) ორგანიზაციის საბანკო რეკვიზიტები (სსიპ-ის შემთხვევაში სახაზინო კოდი, რომელზეც გამარჯვების შემთხვევაში დაირიცხება გრანტის თანხა მოქმედი წესის შესაბამისად; ა(ა)იპ-ს შემთხვევაში საბანკო რეკვიზიტები (გაცემული ბანკის მიერ, რომელზეც გამარჯვების შემთხვევაში დაირიცხება მხოლოდ გრანტის თანხა) (PDF ფაილის სახით );

ა.ე) დონორის/სპონსორის მიერ გამოყოფილი დაფინანსების შემთხვევაში ხელმოწერილი და ბეჭდით დადასტურებული წერილი გაცემული თანადამფინანსებლის მიერ (PDF ფაილის სახით);

ა.ვ) ძირითადი მონაწილეების აკადემიური ხარისხის დამადასტურებელი დოკუმენტების ასლები (PDF ფაილის სახით), უცხოეთში გაცემული დიპლომის ასლს თან უნდა ერთვოდეს ცნობა დიპლომის აღიარების შესახებ გაცემული სსიპ განათლების ხარისხის განვითარების ეროვნული ცენტრის მიერ.

ა.ზ) ამ მუხლის „ა“ პუნქტის ა.გ); ა.დ); ა.ე); ა.ვ) ჩამოთვლილი დოკუმენტები უნდა გამოიგზავნოს ერთი გაერთიანებული PDF ფაილის სახით.

ბ) ფიზიკურმა პირებმა:

ბ.ა) საპროექტო წინადადება, გეგმა -გრაფიკი და რეზიუმე ინგლისურ ენაზე (PDF ფაილის სახით);

ბ.ბ) პროექტის ბიუჯეტი (Excel ფაილი);

ბ.გ) გრანტის მაძიებლის პირადობის მოწმობის სრული ასლი (PDF ფაილის სახით );

ბ.დ) ფიზიკური პირის ლარის საბანკო ანგარიშის რეკვიზიტები (გაცემული ბანკის მიერ), რომელზეც გამარჯვების შემთხვევაში ჩაირიცხება თანხა (PDF ფაილის სახით );

ბ.ე) გრანტის მაძიებლის მუშაობის ან/და განათლების/ სწავლის დამადასტურებელი დოკუმენტი (PDF ფაილის სახით );

ბ.ვ) კონფერენციის ორგანიზაციის ბაზაზე ჩატარების შემთხვევაში ამ ორგანიზაციის თანხმობის დამადასტურებელი დოკუმენტი, რომელშიც განხორციელდება პროექტი

(ორგანიზაციის პასუხისმგებელი პირის ხელმოწერით) (PDF ფაილის სახით );

ბ.ზ) ორი სარეკომენდაციო წერილი (იმ მეცნიერისგან, ვინც კარგად იცნობს კონკურსანტის სამეცნიერო-კვლევით და საორგანიზაციო საქმიანობას და კონფერენციის თემატიკას) (PDF ფაილის სახით );

ბ.თ) დონორის/სპონსორის მიერ გამოყოფილი დაფინანსების შემთხვევაში ხელმოწერილი და ბეჭდით დადასტურებული წერილი გაცემული თანადამფინანსებლის მიერ (PDF ფაილის სახით );

ბ.ი) ძირითადი პერსონალის აკადემიური ხარისხის დამადასტურებელი დოკუმენტების ასლები (PDF ფაილის სახით );

ბ.კ) ამ მუხლის „ბ“ პუნქტის ბ.გ); ბ.დ); ბ.ე); ბ.ვ); ბ.ზ); ბ.თ); ბ.ი); ჩამოთვლილი დოკუმენტები უნდა გამოიგზავნოს ერთი გაერთიანებული PDF ფაილის სახით.

ბ.ლ) პროფესიული ავტობიოგრაფია (CV) (PDF ფაილის სახით );

3. კონკურსის ელ. ფოსტაზე მიღებულ თითოეულ პროექტს მიენიჭება სარეგისტრაციო შიფრი და გაეგზავნება პროექტის ხელმძღვანელს. პროექტის სარეგისტრაციო შიფრი უნდა მიეთითოს განცხადებაში კონკურსში მონაწილეობის შესახებ.

4. პროექტის ხელმძღვანელს შეუძლია კონკურსზე დაარეგისტრიროს მხოლოდ ერთი პროექტი. ამისათვის გრანტის მაძიებელმა უნდა შეავსოს „განცხადება კონკურსში მონაწილეობის შესახებ“, მიუთითოს პროექტისათვის მინიჭებული სარეგისტრაციო შიფრი,

ა)იმ შემთხვევაში, თუ გრანტის წარმდგენი არის იურიდიული პირი განცხადების ფორმა უნდა დამოწმდეს პროექტის წამყვანი ორგანიზაციის ხელმძღვანელის ხელმოწერით, ბეჭდით, პროექტის სამეცნიერო ხელმძღვანელის ხელმოწერით;

ბ) იმ შემთხვევაში, თუ პროექტის წარმდგენი არის ფიზიკური პირი განცხადება უნდა დამოწმდეს პროექტის ხელმძღვანელის მიერ ხელმოწერით;

განცხადების ფორმა უნდა ჩაბარდეს **ფონდის კანცელარიაში არაუგვიანეს 4 მარტის 16:00 საათისა** (ქ. თბილისი, ალექსიძის ქ N 1, შოთა რუსთაველის ეროვნული სამეცნიერო ფონდი).

5. **დადგენილი ვადის, ფორმატის დარღვევით ან არასრულყოფილად წარმოდგენილი პროექტები და განცხადებები საკონკურსოდ არ განიხილება.**

1. **საკონკურსო კომისია** 
   1. საკონკურსო კომისია (შემდგომში - კომისია) იქმნება ფონდის გენერალური დირექტორის ინდივიდუალური ადმინისტრაციულ-სამართლებრივი აქტით.
   2. კომისიის თავმჯდომარეს და თავჯდომარის მოადგილეს კომისია ირჩევს თავისი შემადგენლობიდან.
   3. კომისიის სხდომებს იწვევს კომისიის თავმჯდომარე ან/და ფონდის გენერალური დირექტორი.
   4. კომისია უფლებამოსილია, თუ მას ესწრება კომისიის შემადგენლობის ნახევარი მაინც.
   5. კომისიის სხდომებს უძღვება კომისიის თავმჯდომარე, ხოლო მისი არყოფნის შემთხვევაში – თავმჯდომარის მოადგილე.
2. **კომისიის ფუნქციები**

ა) კომისია ადგენს იმ კონკურსანტთა სიას, რომელთა განაცხადები არ შეესაბამება „საკონფერენციო გრანტების გაცემის წესის დამტკიცების შესახებ“ საქართველოს მთავრობის 2008 წლის 9 ივლისის № 149 დადგენილებით დამტკიცებულ საკონფერენციო გრანტების გაცემის წესსა და წინამდებარე ბრძანებით დადგენილ მოთხოვნებს და იღებს გადაწყვეტილებას მათი კონკურსიდან მოხსნის თაობაზე;

ბ) კომისია განიხილავს კონკურსანტების განაცხადებს (საკონკურსო დოკუმენტაციას) და ახდენს მათ შეფასებასა და შერჩევას „საკონფერენციო გრანტების გაცემის წესის დამტკიცების შესახებ“ საქართველოს მთავრობის 2008 წლის 9 ივლისის № 149 დადგენილებით დამტკიცებული კრიტერიუმების შესაბამისად.

გ) კომისიის მოთხოვნის შემთხვევაში ფონდი უფლებამოსილია კომისიაში მონაწილეობის მიღების მიზნით მოიწვიოს დამატებით დამოუკიდებელი ექსპერტები სათათბირო ხმის უფლების გარეშე, რომელთა ვინაობა კონფიდენციალურია.

1. **ანგარიშგება, მონიტორინგი** 
   1. კომისიის მიერ დასაფინანსებლად შერჩეულ პრეტენდენტთა ფონდის გენერალური დირექტორის მიერ დამტკიცების შემდეგ ფონდი აფორმებს ხელშეკრულებებს გრანტის მიმღებებთან, რომელშიც გაიწერება ურთიერთვალდებულებათა დეტალური პირობები.
   2. გრანტის მიმღებებმა კონფერენციის ჩატარებიდან 15 დღის განმავლობაში ფონდს უნდა წარუდგინონ განხორციელებული ღონისძიების (ხელმოწერილი ან/და ბეჭედდასმული) ანგარიში, რომელიც შედგება ფინანსური და პროგრამული ნაწილებისაგან.
   3. ფინანსურ ანგარიშში დეტალურად გაწერილი უნდა იყოს შესრულებული სამუშაოს ხარჯთა ნუსხა.
   4. პროგრამული ანგარიში ჩატარებული კონფერენციის შესახებ უნდა იყოს წარმოდგენილი ფონდის გენერალური დირექტორის ინდივიდუალური ადმინისტრაციულ-სამართლებრივი აქტით დამტკიცებული ფორმით.
   5. კონფერენციის ფარგლებში შექმნილ ნაბეჭდ მასალაზე (ფლაერი, ბანერი, მოსაწვევი, კონფერენციის შრომათა კრებული და სხვ.) სავალდებულოა განთავსდეს ფონდის ლოგო.
   6. ფონდის თანამშრომლები უფლებამოსილნი არიან, დაესწრონ კონფერენციას.
   7. გრანტის მიმღებთა მიერ წარდგენილი პროგრამული ანგარიშები, ბეჭდვითი ან/და ვიზუალური მასალები შესაძლებელია ფონდმა გამოიყენოს თავის ვებგვერდზე განთავსების, საქმიანობის ანგარიშში ჩართვის, სხვა ბეჭდვით ან ელექტრონულ პროდუქციაში გამოყენების მიზნით.